นักวิจัยค้นพบยีน หรือรหัสพันธุกรรม ที่อาจช่วยอธิบายเกี่ยวกับการนอนหลับของคนเราได้
คณะนักวิจัยที่มหาวิทยาลัยแคลิฟอร์เนีย วิทยาเขตซานฟรานซิสโก ค้นพบยีนหรือรหัสพันธุกรรมตัวหนึ่ง ที่อาจช่วยอธิบายได้ว่า ทำไมคนบางคนนอนน้อยแ
การนอนหลับพักผ่อนเป็นสิ่งสำคัญสำหรับการดำรงชีวิตมากงานวิจัยบางชิ้นที่ทดลองให้สัตว์บางชนิดอดหลับอดนอนหลายๆ วันพบว่าสัตว์จะตายในที่สุด อย่างไรก็ตาม นักวิจัยอิง หว่า ฟูแห่งมหาวิทยาลัยแคลิฟอร์เนีย วิทยาเขตซานฟรานซิสโกบอกว่ายังไม่มีใครทราบแน่ชัดว่าระยะเวลาการนอนที่มนุษย์ต้องการแท้จริงนั้น ยาวนานกี่ชัวโมงกันแน่ นักวิจัยผู้นี้บอกว่าไม่มีใครทราบว่าทำไมคนบางคนจึงนอนมากกว่าและทำไมบางคนจึงนอนน้อยกว่า ทำไมคนส่วนใหญ่ต้องนอน 8 ชั่วโมง และทำไมเมื่อนอนไม่พอร่างกายจึงไม่ค่อยสดชื่นเท่าที่ควร คณะนักวิจัยของคุณฟูจึงพยายามหาคำตอบเรื่องนี้ และพบเจอยีนตัวหนึ่งโยบังเอิญระหว่างที่กำลังศึกษาเรื่องระบบนาฬิกาธรรมชาติในร่างกายมนุษย์ ที่คอยควบคุมเวลาการนอนและการตื่นในช่วง24 ชั่วโมง นักวิจัยเชื่อว่ายีนดังกล่าวคือยีนการนอนหลับ ในรายงานการวิจัยที่เผยแพร่ในวารสาร Science ฉบับสัปดาห์นี้ เปิดเผยว่านักวิจัยที่มหาวิทยาลัยแคลิฟอร์เนียวิทยาเขตซานฟรานซิสโก ศึกษาโดยระบุการเปลี่ยนแปลงลักษณะของยีนบางตัวในกลุ่มตัวอย่างที่นอนวันละ6 ชั่วโมง แล้วตื่นมายังรู้สึกสดชื่นเป็นปกติ เปรียบเทียบกับคนที่ต้องการเวลานอน 8ชั่วโมงต่อวันหรือมากกว่า จากนั้นจึงทดสอบกับหนูทดลอง พบว่าหนูที่มียีนซึ่งผ่านการเปลี่ยนแปลงลักษณะทางพันธุกรรมแล้วจะนอนน้อยกว่า และตื่นนานกว่าหนูตัวที่ไม่มียีนดังกล่าวรวมทั้งยังมีกำลังกระฉับกระเฉงมากกว่าหนูปกติ หลังจากผ่านการอดหลับอดนอนมาด้วยและแม้การเปลี่ยนแปลงลักษณะทางพันธุกรรมที่ว่านี้ จะเกิดขึ้นได้ยากเต็มที และยังต้องมีการค้นคว้าเพิ่มเติมอีกมากแต่นักวิจัยอิง หว่า ฟู เชื่อว่าการค้นพบครั้งนี้คือก้าวย่างสำคัญสำหรับการศึกษาเรื่องการนอนหลับ นักวิจัยผู้นี้ และเพื่อนร่วมงานยังจะต้องศึกษาตรวจสอบต่อไปว่ายีนนอนหลับนี้ มีส่วนในการควบคุมระยะเวลาการนอนที่แต่ละคนต้องการหรือไม่และส่งผลต่ออาการนอนหลับยากหรือง่ายอย่างไร เพื่อไขข้อข้องใจว่าทำไมคนนอนวันละ 8-9ชม. บางครั้งจึงยังง่วงอยู่ทั้งวัน